Eoceno

O **Eoceno**, unha división da escala temporal xeolóxica, é unha época xeolóxica da historia da Terra, a segunda do período paleóxeno na era cenozoica.

Comprende o tempo entre o final do paleoceno (hai 55,8 ± 0,2 millóns de anos) e o principio do oligoceno (hai 33,9 ± 0,1 millóns de anos).

Durante esta época formáronse algunhas das cordilleiras máis importantes do mundo, como os Alpes ou o Himalaia, e aconteceron varios cambios climáticos importantes como o máximo térmico do Paleoceno-Eoceno, que aumentou a temperatura do planeta e delimita o inicio desta época xeolóxica, o evento Azolla, un arrefriamento global que daría paso ás primeiras glaciacións, ou eventos de extinción masiva como a Gran Ruptura (en francés *Grande Coupure*, que marca o final do eoceno.

As aves predominaban sobre os demais seres, e os primeiros cetáceos comezaron o seu desenvolvemento. Ademais, a especie de serpente máis grande que existiu data do eoceno. Nesta época xeolóxica produciuse tamén unha grande expansión e diversificación das formigas. A Antártida comezou a época rodeada de bosques tropicais, e o finalizou coa aparición dos primeiros casquetes polares. Existen multitude de xacementos paleontolóxicos en diversos lugares do mundo que confirman estes feitos, como o sitio fosilífero de Messel, en Alemaña, ou a Formación Green River, en Norteamérica.

## Etimoloxía 
O nome *eoceno*, definido polo xeólogo británico Charles Lyell, provén das palabras gregas ἠώς *eós*, 'alba' e καινός *kainós*, 'novo', facendo referencia á aparición das ordes modernas de mamíferos durante esta época.

## Subdivisións 
O Eoceno adoita subdividirse informalmente en **Eoceno inferior** (ypresiense), **Eoceno medio** (luteciense e bartoniense), e **Eoceno superior** (priaboniense). É menos frecuente subdividilo en inferior e superior unicamente. Neste caso, o luteciense pasaría a formar parte do Eoceno inferior, mentres que o bartoniense faría o propio no Eoceno superior.

## Notas 
## Véxase tamén 
### Bibliografía 
* López Martínez, Nieves (1998): *Geologia y paleontologia del Eoceno de La Pobla de Segur, Lleida*. Lleida: Universitat de Lleida. ISBN 84-89727-60-0.
* Aubry, Marie-Pierre Aubry; William A. Berggren e  Spencer G. Lucas (1998): *Late Paleocene-Early Eocene Biotic and Climatic Events in the Marine and Terrestrial Records*. Columbia University Press. ISBN 0-231-10238-0.
* Gunnell, Gregg F. (2001): *Eocene Biodiversity: Unusual Occurrences and Rarely Sampled Habitats*. Kluwer Academic Pub. ISBN 0-306-46528-0.
* Nesbitt, Elizabeth; Donald R. Prothero e Linda C. Ivany (2003): *From Greenhouse to Icehouse: The Marine Eocene-Oligocene Transition*. Columbia University Press. ISBN 0-231-12716-2.
* Prothero, Donald R. (1993): *The Eocene-Oligocene Transition: Paradise Lost*. Columbia University Press. ISBN 0-231-08091-3.
* Prothero, Donald R. e Robert J. Emry (1996): *The Terrestrial Eocene-Oligocene Transition in North America*. Cambridge University Press. ISBN 0-521-43387-8.

### Outros artigos 
* Xeoloxía histórica

### Ligazóns externas 
* Eoceno na web de Celestia  
* Paleomapa do eoceno
* A vida no eoceno 
* The Eocene and the Eocene-Oligocene transition 
* Wadi Al-Hitan (Whale Valley) na web do Patrimonio da Humanidade da UNESCO 
* Formación Green River 
* Sitio fosilífero de Messel (en alemán)